
VISAGINO SAVIVALDYBĖS MERAS

POTVARKIS
[bookmark: _Hlk184630906]DĖL PRIĖMIMO Į VISAGINO SAVIVALDYBĖS ŠVIETIMO IR SPORTO ĮSTAIGAS TVARKOS APRAŠO PATVIRTINIMO

2025 m. sausio ___ d. Nr. PV-E-____
Visaginas



	Vadovaudamasis Lietuvos Respublikos vietos savivaldos 25 straipsnio 1 dalimi, Lietuvos Respublikos švietimo įstatymo 29 straipsnio 2 ir 6 dalimis, Lietuvos Respublikos biudžetinių įstaigų įstatymo 5 straipsnio 2 dalimi, Priėmimo į valstybinę ir savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą kriterijų sąrašo, patvirtinto Lietuvos Respublikos švietimo, mokslo ir sporto 2024 m. sausio 24 d. įsakymu Nr. V-78 „Dėl Priėmimo į valstybinę ir savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą kriterijų sąrašo patvirtinimo“, nuostatomis:
1. Tvirtinu Priėmimo į Visagino savivaldybės švietimo ir sporto įstaigas tvarkos aprašą (pridedama).
2. Nustatau,  kad šis potvarkis:
2.1. įsigalioja 2025 m. vasario 1 d.;
2.2. skelbiamas Teisės aktų registre ir savivaldybės interneto svetainėje.



Savivaldybės meras	Erlandas Galaguz

PATVIRTINTA
Visagino savivaldybės mero
2025 m. sausio __ d. potvarkiu Nr. PV-E-___


PRIĖMIMO Į VISAGINO SAVIVALDYBĖS ŠVIETIMO IR SPORTO ĮSTAIGAS TVARKOS APRAŠAS


I SKYRIUS
BENDROSIOS NUOSTATOS

1. Priėmimo į Visagino savivaldybės švietimo ir sporto įstaigas tvarkos aprašas   (toliau – Aprašas) reglamentuoja priėmimą į savivaldybės švietimo įstaigų (toliau – švietimo įstaiga) ikimokyklinio, priešmokyklinio ugdymo grupes (toliau – grupė), bendrojo ugdymo klases (toliau – klasė), formalųjį švietimą papildančio ugdymo programas, neformaliojo vaikų švietimo programas, sporto įstaigų, vykdančių sportinio rengimo programas, grupes, asmenų priėmimo į Visagino savivaldybės (toliau – Savivaldybė) mokyklas / įstaigas kriterijus, grupių bei klasių skaičiaus nustatymo, dokumentų pateikimo, priėmimo procesų vykdymo informacinės sistemos pagrindu tvarką.
2. [bookmark: _Hlk185247802][bookmark: _Hlk184390531]Aprašas parengtas vadovaujantis Lietuvos Respublikos švietimo įstatymu,  Lietuvos Respublikos sporto įstatymu, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d.   nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, Priėmimo į valstybinę ir savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą kriterijų sąrašu, patvirtintu Lietuvos Respublikos švietimo, mokslo ir sporto ministro 2024 m. sausio 24 d. įsakymu Nr. V-78 „Dėl Priėmimo į valstybinę ir savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą kriterijų sąrašo patvirtinimo“, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo, mokslo ir sporto ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“, Priešmokyklinio ugdymo tvarkos aprašu, patvirtintu Lietuvos Respublikos švietimo, mokslo ir sporto ministro 2013 m. lapkričio 21 d. įsakymu Nr. V-1106 „Dėl   Priešmokyklinio ugdymo tvarkos aprašo patvirtinimo“, Sportinio ugdymo organizavimo rekomendacijomis, patvirtintomis Lietuvos Respublikos švietimo, mokslo ir sporto ministro 2019  m.  rugsėjo 4 d. įsakymu „Dėl Sportinio ugdymo organizavimo rekomendacijų tvirtinimo“, Rekomendacijomis dėl meninio formalųjį švietimą papildančio ugdymo programų rengimo ir įgyvendinimo, patvirtintomis Lietuvos Respublikos švietimo, mokslo ir sporto ministro 2015 m. sausio 27 d. įsakymu Nr. V-48 „Dėl Rekomendacijų dėl meninio formalųjį švietimą papildančio ugdymo programų rengimo ir įgyvendinimo patvirtinimo“, ir kitais teisės aktais, reglamentuojančiais Savivaldybės ikimokyklinio ugdymo, bendrojo ugdymo mokyklų, sporto įstaigų veiklą.
3. Apraše vartojamos sąvokos:
3.1. [bookmark: _Hlk185586337]Pagrindinis priėmimas – asmenų (toliau – asmuo, mokinys, vaikas) priėmimas   į švietimo ir sporto įstaigų klases / grupes kitiems mokslo metams.
3.2. Papildomas priėmimas – asmenų priėmimas po pagrindinio priėmimo į laisvas vietas švietimo ir sporto įstaigų klasėse / grupėse.
3.3. Pavienis priėmimas – priėmimas į laisvas vietas kitiems mokslo metams, pasibaigus pagrindiniam ir papildomam priėmimui, ir priėmimas į laisvas vietas per mokslo metus į švietimo ir sporto įstaigų klases / grupes.
3.4. Laisva vieta – ugdymosi / mokymosi vieta, susidaranti komplektuojant klases, grupes, kai vaikų / mokinių skaičius yra mažesnis nei Lietuvos Respublikos Vyriausybės, o neformaliojo švietimo įstaigose – Savivaldybės nustatytas didžiausias vaikų / mokinių skaičius klasėje, grupėje.
3.5. Sporto įstaiga – įstaiga, kurios įstatuose kaip pagrindinė veiklos sritis nurodytas sportas, vykdanti neformaliojo sportinio rengimo programas, rengianti ir (ar) ugdanti sportininkus.
3.6. Informacinė sistema – centralizuota prašymų pateikimo ir asmenų informavimo informacinė sistema (toliau – IS), kurios paskirtis – registruoti asmenų prašymus, sudaryti grupes / klases, tvarkyti grupių / klasių ir jas lankančių bei pageidaujančių lankyti asmenų duomenis.
3.7. Informacinės sistemos administratorius – Savivaldybės administracijos specialistas, atsakingas už saugaus informacinės sistemos veikimo palaikymą (toliau – IS administratorius).
3.8. Informacinės sistemos tvarkytojas – Savivaldybės administracijos specialistas, atsakingas už centralizuoto asmenų priėmimo į švietimo ir sporto įstaigas duomenų tvarkymą, tvarkantis švietimo ir sporto įstaigų klasių / grupių sudarymo duomenų bazę (toliau – IS tvarkytojas).
3.9. Įstaigos informacinės sistemos tvarkytojas – švietimo / sporto įstaigos vadovas ar jo paskirtas darbuotojas, atsakingas už ikimokyklinio, priešmokyklinio, bendrojo ugdymo, neformaliojo ir formalųjį švietimą papildančias ugdymo, sportinio rengimo programas lankančių asmenų duomenų bazės (Mokinių registro) tvarkymą, informacijos apie sudaromų klasių / grupių skaičių, laisvų vietų jose skaičių, kitos informacijos apie įstaigose teikiamas paslaugas pateikimą (toliau – švietimo / sporto įstaigos IS tvarkytojas).
3.10. Informacinės sistemos vartotojas – tėvai, globėjai, rūpintojai (toliau – tėvai), turintys teisę naudotis informacine sistema Visagino savivaldybės mokinių registravimo interneto svetainėje https://mr.visaginas.lt.
3.11. Informacijos iš IS gavėjai – Savivaldybės institucijos, planuojančios ikimokyklinio, priešmokyklinio, bendrojo ugdymo, neformaliojo vaikų švietimo, sporto įstaigų   tinklo plėtrą ir sprendžiančios kitus ugdymo organizavimo klausimus, taip pat tėvai.
4. Kitos Apraše įrašytos sąvokos atitinka Lietuvos Respublikos švietimo įstatyme ir kituose švietimą reglamentuojančiuose teisės aktuose vartojamas sąvokas.

II SKYRIUS
ŠVIETIMO IR SPORTO ĮSTAIGŲ PASKIRTIS IR PROGRAMOS, Į KURIAS VYKDOMAS ASMENŲ PRIĖMIMAS

5. Visagino savivaldybės bendrojo ugdymo mokyklos:
5.1. Visagino „Verdenės“ gimnazija (paskirtis – gimnazijos tipo gimnazija visų amžiaus tarpsnių mokiniams, pagrindinės mokyklos tipo specialioji mokykla, gimnazijos tipo specialioji mokykla) priima 7 (6) – 18 metų asmenis mokytis į pradinio, pagrindinio, vidurinio ugdymo, individualizuotų pradinio ir pagrindinio ugdymo, socialinio ugdymo įgūdžių programas;
5.2. Visagino „Žiburio“ pagrindinė mokykla (paskirtis – pagrindinės mokyklos tipo pagrindinė mokykla) priima 7 (6) – 16 metų asmenis mokytis pagal pradinio ir pagrindinio ugdymo programas;
5.3. Visagino „Atgimimo“ gimnazija (paskirtis – gimnazijos tipo gimnazija, skirta    15–18 metų mokiniams) priima asmenis mokytis pagal pagrindinio ugdymo antrosios dalies ir vidurinio ugdymo programas;
5.4. Visagino Draugystės progimnazija (paskirtis – progimnazijos tipo progimnazija) priima 7 (6) – 14 metų asmenis mokytis pagal pradinio ugdymo ir pagrindinio ugdymo pirmosios dalies programas;
5.5. Visagino „Gerosios vilties“ progimnazija (paskirtis – progimnazijos tipo progimnazija) priima 7 (6) – 14 metų asmenis mokytis pagal pradinio ugdymo ir pagrindinio ugdymo pirmosios dalies programas.
6. Visagino savivaldybės ikimokyklinio ugdymo įstaigos:
6.1. Visagino lopšelis-darželis „Auksinis gaidelis“ (Vaikystės pedagogikos centras) (paskirtis – ikimokyklinio ugdymo įstaiga) priima asmenis mokytis pagal ikimokyklinio ir priešmokyklinio ugdymo programas;
6.2. Visagino vaikų lopšelis-darželis „Auksinis raktelis“ (paskirtis – ikimokyklinio ugdymo įstaiga) priima asmenis mokytis pagal ikimokyklinio ir priešmokyklinio ugdymo programas;
6.3. Visagino vaikų lopšelis-darželis „Ąžuoliukas“ (paskirtis – ikimokyklinio ugdymo įstaiga) priima asmenis mokytis pagal ikimokyklinio ir priešmokyklinio ugdymo programas;
6.4. Visagino vaikų lopšelis-darželis „Gintarėlis“ (paskirtis – ikimokyklinio ugdymo įstaiga) priima asmenis mokytis pagal ikimokyklinio ir priešmokyklinio ugdymo programas;
6.5. Visagino vaikų lopšelis-darželis „Kūlverstukas“ (paskirtis – ikimokyklinio ugdymo įstaiga) priima asmenis mokytis pagal ikimokyklinio ir priešmokyklinio ugdymo programas.
7. Visagino savivaldybės neformaliojo švietimo įstaigos:
7.1. Visagino kūrybos ir menų akademija (paskirtis – neformaliojo švietimo įstaiga) priima asmenis mokytis pagal neformaliojo vaikų švietimo ir formalųjį švietimą papildančias programas;
7.2. viešoji įstaiga Visagino sporto ir rekreacijos centras (paskirtis – neformaliojo švietimo įstaiga) priima asmenis mokytis pagal neformaliojo vaikų švietimo ir formalųjį švietimą papildančias programas;
7.3. viešoji įstaiga Visagino edukacijų centras (paskirtis – neformaliojo švietimo įstaiga) priima asmenis mokytis pagal neformaliojo vaikų švietimo programas.
8. Visagino savivaldybės sporto įstaigos:
8.1. viešoji įstaiga Visagino krepšinio mokykla (paskirtis – sporto įstaiga) priima asmenis mokytis pagal sportinio rengimo programas;
8.2. viešoji įstaiga Visagino futbolo centras (paskirtis – sporto įstaiga) priima asmenis mokytis pagal sportinio rengimo programas;
8.3. viešoji įstaiga Visagino graikų-romėnų imtynių centras (paskirtis – sporto įstaiga) priima asmenis mokytis pagal sportinio rengimo programas;
8.4. viešoji įstaiga Visagino plaukimo centras (paskirtis – sporto įstaiga) priima asmenis mokytis pagal sportinio rengimo programas;
8.5. viešoji įstaiga Visagino biatlono centras (paskirtis – sporto įstaiga) priima   asmenis mokytis pagal sportinio rengimo programas.

III SKYRIUS
[bookmark: _Hlk185322411]KLASIŲ IR GRUPIŲ SUDARYMO NUOSTATOS

9. Savininko teises ir pareigas  įgyvendinanti institucija kiekvienais kalendoriniais metais iki gegužės 31 d. kitiems mokslo metams nustato mokinių skaičių kiekvienos klasės sraute ir klasių skaičių kiekviename sraute; mokinių, ugdomų pagal priešmokyklinio ugdymo programą, skaičių ir priešmokyklinio ugdymo grupių skaičių. Jei sudaromos jungtinės grupės / klasės, nurodoma, iš kokių klasių sudaroma jungtinė klasė, ir nurodomas kiekvienos klasės mokinių   skaičius.
10. [bookmark: _Hlk185249922]Iki einamųjų metų rugpjūčio 31 d. nustatytas bendrojo ugdymo klasių / priešmokyklinio ugdymo grupių skaičius gali būti tikslinamas:
10.1. jei iš ikimokyklinio ugdymo ar bendrojo ugdymo mokyklai priskirtos   aptarnavimo teritorijos prašymų mokytis įstaigoje skaičius yra didesnis, nei nustatytas iki gegužės 31 d., patikslinamas mokinių skaičius kiekvienos klasės sraute ir klasių skaičius kiekviename sraute, mokinių, ugdomų pagal priešmokyklinio ugdymo programą, skaičius ir priešmokyklinio ugdymo grupių skaičius arba nustatoma, kad mokiniai gali būti nukreipti į kitą, arčiausiai jų deklaruotos gyvenamosios vietos esančią mokyklą, kurioje yra laisvų mokymosi vietų;
10.2. jei eilėse yra daugiau asmenų nei vietų priešmokyklinio ugdymo grupėje (-ėse), klasių srautuose, atsižvelgiant į asmenų, gyvenančių mokyklos aptarnavimo teritorijoje, skaičių,   kurių mokykla dėl mokyklos nustatyto grupių / klasių skaičiaus ar fizinių mokyklos galimybių negali priimti mokytis, didinamas priešmokyklinio ugdymo grupių, klasių skaičius, arba asmenys nukreipiami į kitą, arčiausiai jų deklaruotos gyvenamosios vietos esančią mokyklą, kurioje yra laisvų mokymosi vietų;
10.3. jei ikimokyklinio ugdymo ar bendrojo ugdymo įstaiga nesurenka nustatyto mokinių skaičiaus ir nesudaro patvirtinto klasių, priešmokyklinio ugdymo grupių skaičiaus, tai   klasių, grupių skaičius yra mažinamas.
11. Visagino savivaldybės biudžeto lėšomis finansuojamų neformaliojo vaikų švietimo ir formalųjį švietimą papildančio  sportinio ugdymo / sportinio rengimo programų sąrašas bei minimalus ir maksimalus mokinių skaičius šių programų grupėse yra tvirtinamas Savivaldybės mero potvarkiu iki einamųjų metų liepos 1 d.
12. Formalųjį švietimą papildančio ir neformaliojo vaikų švietimo grupių skaičius ir dydis Visagino kūrybos ir menų akademijoje nustatomas Savivaldybės mero potvarkiu iki einamųjų metų liepos 1 d.; viešojoje įstaigoje Visagino sporto ir rekreacijos paslaugų centre iki einamųjų metų rugpjūčio 31 d.
13. Ikimokyklinio ugdymo grupių ir vaikų skaičius Visagino ikimokyklinio ugdymo įstaigose nustatomas Savivaldybės mero potvarkiu iki einamųjų metų rugpjūčio 31 d.
14. Pagal poreikį per mokslo metus klasių ir grupių skaičius gali būti tikslinami.

IV SKYRIUS
PRAŠYMŲ IR KITŲ DOKUMENTŲ PATEIKIMO IR REGISTRAVIMO TVARKA BEI PRIĖMIMO ĮFORMINIMAS

15. Asmenų priėmimas į švietimo / sporto įstaigas vykdomas IS automatiškai pagal IS užregistruotus prašymus. Asmenys, kurie gali el. būdu prisijungti prie IS, tačiau neturi elektroninio parašo sutarčiai sudaryti, atvyksta į įstaigą, kurios IS tvarkytojas įkelia į IS šalių pasirašytą sutartį, kuri turi tokią pat galią, kaip ir pasirašyta el. priemonėmis sutartis.
16. Prašymus mokytis švietimo / sporto įstaigoje už asmenis iki 14 metų pildo vienas iš tėvų. Prašymai mokytis IS registruojami prieš pradedant lankyti švietimo ir / ar sporto įstaigą, ją keičiant.
17. Prašymai pildomi elektroniniu būdu IS adresu https://mr.visaginas.lt, prašymą teikiantis asmuo vienu metu gali rinktis ne daugiau kaip tris ikimokyklinio ugdymo arba bendrojo ugdymo įstaigas, iš kurių viena turi būti pasirinkta mokykla, aptarnaujanti teritoriją, kurioje vaikas ir jo bent vienas iš tėvų, su kuriuo (-iais) jis gyvena, yra deklaravę gyvenamąją vietą ir joje gyvena, prašyme įrašant jas pirmumo eile.
18. Jei mokinio faktinė gyvenamoji vieta nesutampa su deklaruota gyvenamąja vieta, asmuo per 3 darbo dienas nuo prašymo pateikimo dienos, bet ne vėliau kaip iki pagrindinio priėmimo pabaigos, pateikia IS savivaldybės tvarkytojui tai patvirtinančių dokumentų (turto nuosavybės, būsto nuomos sutarties ir pan.) kopijas.
19. Pagrindinis prašymų priėmimas į švietimo ir sporto įstaigas vykdomas kiekvienais kalendoriniais metais:
19.1. nuo sausio 1 d. iki rugpjūčio 15 d. priimami prašymai į ikimokyklinio ugdymo grupes;
19.2. nuo vasario 15 d. iki gegužės 15 d. priimami prašymai į priešmokyklinio ugdymo, pradinio, pagrindinio ir vidurinio ugdymo klases / grupes;
19.3. nuo rugpjūčio 1 d. iki rugpjūčio 31 d. priimami prašymai į Aprašo 7.2, 7.3 papunkčiuose ir 8 punkte nurodytų neformaliojo švietimo ir sporto įstaigų neformaliojo vaikų švietimo programų grupes;
19.4. nuo birželio 1 d. iki rugpjūčio 20 d. priimami prašymai į Visagino kūrybos ir menų akademijos neformaliojo vaikų švietimo (trumpalaikes) programas ir formalųjį švietimą papildančio ugdymo (išskyrus muzikinio ugdymo ir klasikinio šokio) programų grupes;
19.5. nuo balandžio 15 d. iki gegužės 15 d. priimami prašymai į Visagino kūrybos ir menų akademijos ilgalaikes (formalųjį švietimą papildančio ugdymo) muzikinio ugdymo ir   klasikinio šokio programas.
20. Papildomas prašymų priėmimas į švietimo ir sporto įstaigas kiekvienais kalendoriniais metais vykdomas:
20.1. nuo birželio 1 d. iki rugpjūčio 1 d. į priešmokyklinio, pradinio, pagrindinio ir vidurinio ugdymo klases / grupes;
20.2. nuo rugpjūčio 20 d. iki rugsėjo 1 d. į neformaliojo švietimo ir sporto įstaigų grupes.
21. Į ikimokyklinio ugdymo programų grupes asmenys priimami nuolat, visus kalendorinius metus.
22. Per mokslo metus organizuojamas pavienis prašymų priėmimas į laisvas vietas bendrojo ugdymo klasėse, priešmokyklinio ugdymo, neformaliojo vaikų švietimo ir sportinio rengimo grupėse.
23. Iš užsienio atvykę asmenys ir asmenys, baigę užsienio valstybės, tarptautinės organizacijos bendrojo ugdymo programą ar jos dalį ir pageidaujantys tęsti mokymąsi, priimami bendra šio Aprašo tvarka.
24. Kitų savivaldybių teritorijose gyvenantys asmenys, užregistravę prašymus IS, priimami į švietimo / sporto įstaigų laisvas vietas šio Aprašo nustatyta tvarka.
25. Jei asmuo registruoja prašymą IS į nustatytą švietimo įstaigą prasidėjus mokslo metams ir joje nėra laisvų vietų, jis gali rinktis kitas, tas pačias ugdymo programas vykdančias švietimo įstaigas, kuriose yra laisvų vietų.
26. Prašymai per IS neteikiami, kai asmuo toje pačioje įstaigoje perkeliamas:
26.1. į paralelinę klasę per mokslo metus;
26.2. į aukštesnę (keliamąją) klasę, mokslo metams pasibaigus;
26.3. iš ikimokyklinės ugdymo programos grupės į priešmokyklinės ugdymo programos grupę;
26.4. iš pradinio ugdymo programos į pagrindinio ugdymo pirmos pakopos ir iš pagrindinio ugdymo pirmos pakopos į pagrindinio ugdymo antros pakopos programą;
26.5. neformaliojo švietimo ir sporto įstaigose: ilgalaikėse (tęstinėse) formalųjį švietimą papildančio ugdymo programose bei ilgalaikėse sportinio ugdymo programose – iš   žemesnio meninio / sportinio meistriškumo grupės / klasės į aukštesnio meistriškumo grupę / klasę.

V SKYRIUS
PRIĖMIMO MOKYTIS PAGAL ŠVIETIMO IR SPORTINIO RENGIMO PROGRAMAS ORGANIZAVIMAS

PIRMASIS SKIRSNIS
PRIĖMIMAS MOKYTIS PAGAL PRIEŠMOKYKLINIO IR BENDROJO UGDYMO PROGRAMAS

27. Mokytis pagal priešmokyklinio ugdymo programą priimami vaikai, kai jiems tais kalendoriniais metais iki balandžio 30 dienos sueina 5 metai. Švietimo, mokslo ir sporto ministro nustatyta tvarka įvertinus vaiko ugdymo ir ugdymosi poreikius, pažangą, vaikui priešmokyklinis ugdymas gali būti pradedamas teikti, kai jam tais kalendoriniais metais 5 metai sueina iki rugsėjo 1 dienos. Priešmokyklinis ugdymas gali būti teikiamas vėliau tėvų sprendimu, bet ne vėliau, negu vaikui tais kalendoriniais metais sueina 6 metai.
28. Mokytis pagal pradinio ugdymo programą priimami vaikai, kai jiems tais kalendoriniais metais sueina 7 metai. Jei vaikai pagal priešmokyklinio ugdymo programą buvo ugdomi nuo 5 metų, pagal pradinio ugdymo programą jie pradeda mokytis anksčiau, t. y nuo 6 metų.
29. Pradėti mokytis pagal pagrindinio ugdymo programos pirmąją dalį priimami mokiniai, įgiję pradinį išsilavinimą, o į pagrindinio ugdymo programos antrąją dalį – baigę pagrindinio ugdymo programos pirmąją dalį.
30. Mokytis pagal vidurinio ugdymo programą priimami mokiniai, kurie įgijo pagrindinį išsilavinimą.
31. Prašyme nurodoma:
31.1. mokinio, ketinančio mokytis, ir vieno iš tėvų duomenys (vardas, pavardė, asmens kodas, faktinė gyvenamoji vieta, elektroninio pašto adresas, telefono numeris). Deklaruotos gyvenamosios vietos adresas ir jo deklaravimo data įrašomi automatiškai Gyventojų registro duomenų, kurie atnaujinami kartą per mėnesį, pagrindu;
31.2. mokinio vardas, pavardė, asmens kodas, gyvenamoji vieta;
31.3. specialieji ugdymosi poreikiai (dideli, labai dideli, negalios, sutrikimai, kompleksiniai sutrikimai, kalbėjimo sutrikimai ir kt.). Jei yra nustatyti specialieji ugdymosi poreikiai, pažymėti ir pridėti gydytojo rekomendacijas, pažymų kopijas;
31.4. ugdomoji kalba;
31.5. mokslo metai, grupė / klasė ir švietimo įstaiga, iš kurios asmuo atvyksta;
31.6. duomenys apie priėmimo be eilės, pirmumo teisę suteikiančias priežastis (jei jų yra);
31.7. pageidaujama lankyti mokykla, nurodant ne daugiau kaip tris alternatyvias įstaigas, išdėstant pasirinkto pirmumo tvarka;
31.8. prie prašymo pridedami įgyto išsilavinimo pažymėjimai ar dokumentai, liudijantys turimus mokymosi pasiekimus (jų kopijos);
31.9. pranešimo apie skirtą vietą švietimo įstaigoje būdas (elektroniniu laišku, telefonu, SMS);
31.10. sutikimas, kad duomenys iš kitų valstybinių registrų bus gauti automatiniu būdu;
31.11. patvirtinimas, kad pateikti duomenys yra teisingi.
32. Patvirtinus prašymus, asmenims suteikiama galimybė IS peržiūrėti prašymų būsenas („sukurtas“, „registruotas“, „laukia patikslinimo“, „įtrauktas į eilių skaičiavimą“, „išsiųstas kvietimas“ ir kt.). IS tvarkytojas patikrina prašyme pateiktų duomenų teisingumą.
33. Tėvams, pateikusiems prašyme ne visus arba klaidingus duomenis, elektroniniu paštu (arba kitu nurodytu pranešimo būdu) pranešama, kad duomenys klaidingi ir prašymas neregistruojamas, kol bus pataisyti duomenys, ir tik tuomet fiksuojama prašymo pateikimo data.
34. IS automatiškai užregistruoja prašymą, užregistruotam mokiniui suteikiamas unikalus užregistruoto mokinio identifikacijos kodas. Po prašymo registracijos automatiniu būdu yra siunčiamas elektroninis laiškas (arba kitu nurodytu pranešimo būdu) patvirtinama apie duomenų sėkmingą registraciją.
35. Po prašymų registracijos pagrindiniam priėmimui galima koreguoti duomenis, tačiau pakeitus duomenis, kurie turi įtakos eilės sudarymui (švietimo įstaigų, ikimokyklinių, priešmokyklinių ugdymo grupių, klasių pasirinkimas, deklaruota gyvenamoji vieta, pirmumo teisę suteikiančios priežastys), keičiasi prašymų pateikimų datos ir prašymų registravimų numeriai.
36. Tęsiant mokymąsi pagal aukštesnio lygmens ugdymo programas tose pačiose švietimo įstaigose, įstaigos vadovas ugdytinių perkėlimą vykdo įstaigos nustatyta tvarka.
37. IS tvarkytojas nuo einamųjų metų balandžio 16 d. iki balandžio 30 d. analizuoja, derina duomenis, o nuo gegužės 1 d. iki gegužės 30 d.  siūlo savininko teises ir pareigas įgyvendinančiai institucijai patvirtinti IS formuojamų švietimo įstaigose klasių skaičių.
38. IS tvarkytojas sutikrina mokinių paskirstymą į klases nuo einamųjų metų birželio 25 d. iki rugpjūčio 20 d.
39. Jei pagrindinio priėmimo metu neįmanoma patenkinti visų nustatytoje švietimo įstaigos aptarnavimo teritorijoje gyvenančių mokinių prašymų, tuomet siūlomos kitos tą pačią ugdymo programą vykdančios švietimo įstaigos, kuriose yra laisvų vietų, arba esant galimybei didinamas klasių skaičius toje pačioje švietimo įstaigoje.
40. Priėmimo į priešmokyklinio ir bendrojo ugdymo programas kriterijai:
40.1. asmenys, turintys sunkių judėjimo ir atramos funkcijos sutrikimų, ir vaikai, kurių bent vienas iš tėvų turi sunkių judėjimo ir atramos funkcijos sutrikimų, kai mokykla, priskirta savivaldybės teritorijoje pagal deklaruotą gyvenamąją vietą, nėra pritaikyta judėjimo negalią turintiems asmenims, turi teisę pasirinkti bet kurią kitą savivaldybės bendrojo ugdymo mokyklą, kuri atitinka jų fizinius poreikius, kartu su mokiniais, gyvenančiais mokyklai priskirtoje aptarnavimo teritorijoje, ir į ją patekti be eilės;
40.2. asmenys ir jų bent vienas iš tėvų, gyvenantys ir gyvenamąją vietą deklaravę mokyklai priskirtoje aptarnavimo teritorijoje, globojamų ar įvaikintų vaikų globėjai, rūpintojai, gyvenamąją vietą deklaravę mokyklai priskirtoje aptarnavimo teritorijoje. Iš šių asmenų, pageidaujančių mokytis mokykloje, sudaromos eilės priešmokyklinės ugdymo grupės sraute, klasių srautuose, vadovaujantis šiais kriterijais (kriterijai išdėstyti pagal prioritetą):
40.2.1. pirmumo teise priimami įvaikinti vaikai, globotiniai, rūpintiniai (išskyrus atvejus, kai laikinoji globa nustatoma tėvų prašymu);
40.2.2. pirmumo teise priimami asmenys, dėl įgimtų ar įgytų sutrikimų turintys didelių ar labai didelių specialiųjų ugdymosi poreikių;
40.2.3. pirmumo teise priimami asmenys, gyvenamąją vietą deklaravę savivaldybės suteiktame socialiniame būste;
40.2.4. pirmumo teise priimami asmenys, kurių broliai ir (ar) seserys (įbroliai ir (ar) įseserės) prašymo pateikimo metu jau mokosi pagal pradinio ir (ar) pagrindinio ugdymo programą toje mokykloje;
40.2.5. pirmumo teise priimami pedagoginių darbuotojų, dirbančių toje mokykloje, vaikai;
40.2.6. pirmumo teise priimami darbuotojų, kurie patenka į savivaldybės tarybos sprendimu patvirtintą Trūkstamų specialistų pritraukimo į Visagino savivaldybės įstaigas programą, vaikai;
40.2.7. asmenys, ilgiausiai gyvenantys ir gyvenamąją vietą deklaravę mokyklai priskirtoje aptarnavimo teritorijoje;
40.2.8. kai likusių mokymosi vietų yra mažiau nei asmenų, kurie ilgiausiai gyvena mokyklai priskirtoje aptarnavimo teritorijoje su ta pačia registracijos mokyklai priskirtoje aptarnavimo teritorijoje data, pirmumas suteikiamas asmenims, kurie gyvena arčiausiai mokyklos einant pėsčiomis;
40.3. asmenys, dėl mokymosi vietų trūkumo savivaldybės bendrojo ugdymo   mokykloje ir ikimokyklinio ugdymo mokykloje, kurios aptarnavimo teritorijoje gyvena, jų prašymu nukreipti į kitą artimiausią savivaldybės mokyklą, vykdančią tą pačią priešmokyklinio ugdymo, pradinio ugdymo ir pagrindinio ugdymo programą, turinčią laisvų mokymosi vietų, savivaldybės vykdomosios valdžios įgalioto darbuotojo į joje laisvas mokymosi vietas priimami pirmumo teise.
41. Į laisvas mokymosi vietas, likusias priėmus mokinius pagal mokyklai priskirtą aptarnavimo teritoriją, į bendrąsias bendrojo ugdymo mokyklas ir ikimokyklinio ugdymo mokyklas mokytis pagal priešmokyklinio ugdymo, pagal pradinio ugdymo ir pagrindinio ugdymo programas priimami asmenys, gyvenantys ir gyvenamąją vietą deklaravę mokyklai priskirtoje aptarnavimo teritorijoje po nustatytos prašymų ir kitų dokumentų priėmimo pabaigos datos, ir asmenys, negyvenantys mokyklai priskirtoje aptarnavimo teritorijoje. Esant daugiau prašymų nei laisvų mokymosi vietų mokykloje, eilė sudaroma pirmumą teikiant asmenims, kurie yra gyvenantys ir gyvenamąją vietą deklaravę savivaldybės teritorijoje, ir sumuojant Aprašo 41.1–41.9 papunkčiuose išvardytus kriterijus, kurie yra lygiaverčiai:
41.1. vaikai, kuriuos augina vienas iš tėvų (jeigu kitas yra miręs, teismo pripažintas dingusiu be žinios ar nežinia kur esančiu, teismo pripažintas neveiksniu arba teismo sprendimu apribotos tėvystės teisės);
41.2. vaikai su negalia bei vaikai, kurių vienas arba abu tėvai yra asmenys su negalia;
41.3. dvynukai, trynukai ir kiti daugiavaisio gimimo asmenys (priimami kartu);
41.4. asmenys iš daugiavaikių šeimų;
41.5. asmenys, kurių broliai ir (ar) seserys (įbroliai ir (ar) įseserės) prašymo pateikimo metu jau mokosi toje mokykloje;
41.6. asmenys, kurie mokėsi, buvo ugdomi mokykloje (buvo sudaryta mokymosi sutartis) ir pageidaujantys tęsti mokymąsi pagal aukštesnio lygmens programą toje pačioje mokykloje;
41.7. užsienio valstybių diplomatinio korpuso darbuotojų, dirbančių Lietuvos Respublikoje esančiose diplomatinėse atstovybėse, Lietuvos Respublikos diplomatinio korpuso darbuotojų, sugrįžusių iš darbo užsienyje gyventi į mokyklai priskirtą aptarnavimo teritoriją, ir Lietuvos Respublikos krašto apsaugos sistemos profesinės karo tarnybos karių, perkeltų gyventi į mokyklai priskirtą aptarnavimo teritoriją, vaikai;
41.8. reemigrantų vaikai, kurių tėvai buvo deklaravę išvykimą iš Lietuvos, tačiau apsisprendė grįžti gyventi į Lietuvą ir prie savo prašymo pateikė visus reikiamus dokumentus, patvirtinančius, kad jie su savo vaikais buvo išvykę gyventi į užsienį (išsideklaravimo iš Lietuvos pažyma, vaiko mokymosi užsienyje pasiekimų pažyma) ir nuo grįžimo į Lietuvą nesimokė pagal   jokią ugdymo programą Lietuvos Respublikos teritorijoje;
41.9. pedagoginių darbuotojų, dirbančių toje mokykloje, vaikai;
41.10. kai likusių laisvų vietų yra mažiau nei asmenų, kurie turi vienodą kriterijų skaičių, pirmumas suteikiamas asmenims, kurie gyvena arčiausiai mokyklos einant pėsčiomis.
42. Asmenys bendrąją bendrojo ugdymo mokyklą mokytis pagal vidurinio ugdymo programą renkasi iš savo deklaruotai gyvenamajai teritorijai priskirtos vienos ar daugiau mokyklų. Priėmimo mokytis pagal vidurinio ugdymo programą kriterijai:
42.1. pirmumo teise priimami asmenys, pageidaujantys tęsti mokymąsi pagal vidurinio ugdymo programą, besimokantys mokyklos II gimnazijos klasėje;
42.2. jei pageidaujančiųjų mokytis yra daugiau nei laisvų mokymosi vietų, mokytis pirmiausia priimami asmenys, jei jie turėjo teisę šioje mokykloje mokytis pagal pagrindinio ugdymo programos antrąją dalį.
43. Mokinių priėmimas švietimo įstaigoje įforminamas mokymo sutartimi, kuri sudaroma iki pirmosios mokinio mokymosi dienos konkrečios ugdymo programos laikotarpiui. Mokymo sutartis sudaroma dviem vienodą juridinę galią turinčiais egzemplioriais, kuriuos IS, arba Aprašo 15–17 punktais nustatytais būdais, pasirašo mokyklos vadovas ir vienas iš tėvų. Sudarius mokymo sutartį, mokinys įregistruojamas Mokinių registre ir švietimo įstaigos vadovo įsakymu paskiriamas į klasę. Mokymo sutartis registruojama švietimo įstaigos nustatyta tvarka ir pažymima IS. Mokiniui išvykus iš įstaigos, įstaigos vadovas arba jo įgaliotas asmuo apie išvykimą pažymi Mokinių registre ne vėliau kaip iki kitos darbo dienos pabaigos ir ne vėliau kaip per 3 darbo dienas el. paštu informuoja savivaldybės IS tvarkytoją.
44. Priimti mokiniai į klases skirstomi pagal švietimo įstaigos direktoriaus įsakymu patvirtintą priimtų į mokyklą asmenų paskirstymo į klases tvarką ir kriterijus. Mokinių paskirstymas į klases (srautus) įforminamas įstaigos direktoriaus įsakymu.
45. Asmenų, dėl įgimtų ir įgytų sutrikimų turinčių specialiųjų ugdymosi poreikių, ugdymą įgyvendina visos privalomąjį ir visuotinį švietimą teikiančios mokyklos. Į Visagino „Verdenės“ gimnazijos lavinamąsias klases priimami asmenys, dėl įgimtų ir įgytų sutrikimų turintys didelių arba labai didelių specialiųjų ugdymosi poreikių.
46. Aktualiems, šiame Apraše nenumatytiems, asmenų priėmimo į mokyklas atvejams nagrinėti iš Savivaldybės administracijos ir mokyklų atstovų Savivaldybės administracijos direktoriaus įsakymu gali būti sudaroma nenumatytų atvejų komisija.

ANTRASIS SKIRSNIS
PRIĖMIMAS MOKYTIS PAGAL IKIMOKYKLINIO UGDYMO PROGRAMAS

47. Mokytis pagal ikimokyklinio ugdymo programas priimami vaikai į švietimo įstaigas, vykdančias ikimokyklinio ugdymo programas.
48. Tėvai pildo nustatytos formos prašymą IS mokytis pagal ikimokyklinio ugdymo programą pagal šio Aprašo 31 punktą.
49. Prašymai į laisvas vietas priimami ir IS registruojami nuolat.
50. Prašymų galiojimas:
50.1. tėvų prašymai galioja iki prašyme nurodytos pageidaujamos lankyti datos, kol vaikas bus priimtas į vieną iš pasirinktų ikimokyklinio ugdymo įstaigų arba iki prašymas bus   atsiimtas tėvų;
50.2. tėvų prašymai, kurie nebuvo tenkinami švietimo įstaigoje (-ose) iki einamųjų   metų pabaigos, asmenų pageidavimu perkeliami į kitų metų pageidaujančių lankyti švietimo įstaigos (-ų) eilę pagal prašymo pateikimo datą ir laiką eilės tvarka;
50.3. pasikeitus šeimos situacijai, t. y. įgijus pirmumo teisę pagal Aprašo 51–52 punktus, tėvai gali tai nurodyti prie vaiko informacijos (pridedamos dokumentų kopijos);
50.4. kiekvienas naujas prašymas priimti vaiką, pakeisti švietimo įstaigą (-as), pageidaujamą lankymo datą panaikina ankstesnįjį. Ankstesnieji prašymai IS anuliuojami;
50.5. nutraukus ugdymo sutartį, prašymai dėl švietimo įstaigos keitimo yra naikinami.
51. Pirmumo teisė priimant į ikimokyklinio ugdymo programas švietimo įstaigose suteikiama asmenims pagal šiuos kriterijus:
51.1. vaikas turi įgimtų ar įgytų sutrikimų;
51.2. vaikas turi specialiųjų ugdymosi poreikių;
51.3. vaikas yra iš socialiai remtinos šeimos;
51.4. vaikas yra iš šeimos, auginančios tris ir daugiau vaikų;
51.5. vaikas, kurį augina vienas iš vaiko atstovų pagal įstatymą;
51.6. vienas iš vaiko atstovų pagal įstatymą turi pirmos ar antros grupės neįgalumą ar yra netekęs daugiau kaip 45–55 procentų darbingumo;
51.7. vienas iš tėvų pagal įstatymą yra dieninių ar nuolatinių studijų programų     mokinys / studentas, kuris mokosi pagal bendrojo ugdymo ar formaliojo profesinio ugdymo programą;
51.8. vaiko brolis (įbrolis) ar sesuo (įseserė) jau lanko šią įstaigą;
51.9. vienas iš tėvų atlieka privalomąją pradinę karo tarnybą.
52. Į švietimo įstaigas be eilės priimami ir perkeliami iš vienos įstaigos į kitą, esant joje laisvų vietų:
52.1. vaikai, kuriems Savivaldybės administracijos direktoriaus įsakymu, Vaiko gerovės komisijos nutarimu skirtas privalomas ikimokyklinis ugdymas;
52.2. įvaikinti vaikai, globą turintys vaikai (išskyrus atvejus, kai laikinoji globa nustatoma tėvų prašymu);
52.3. du ir daugiau vienu metu šeimoje gimę vaikai.
53. Švietimo įstaigos IS tvarkytojas gavęs pranešimą apie prašymą priimti be eilės patikrina duomenų teisingumą pagal šio Aprašo 52 punktą. Jei duomenys teisingi, vaikui skiriama vieta prašyme nurodytoje švietimo įstaigoje, o jei duomenys pateikti neteisingi, tai švietimo įstaigos IS tvarkytojas išbraukia prašyme pagal Aprašo 52 punktą nurodytą kriterijų ir prašymas perkeliamas pagal eilių sudarymo tvarką. Apie tai švietimo įstaigos IS tvarkytojas tėvus informuoja papildomai telefonu arba elektroniniu paštu.
54. Eilių sudarymo tvarka:
54.1. patikrinus IS duomenis, apie pirmenybę skirti vaikui vietą įstaigoje ir nustačius vienodą pirmenybių skaičių, vieta eilėje skiriama vyresnio pagal gimimo datą amžiaus vaikams, o sutapus vaikų gimimo datai, eilė sudaroma abėcėlės tvarka;
54.2. vaiko vieta gali keistis sutikrinus IS duomenis su valstybės registrais pagal   Aprašo 50 punkto papunkčius;
54.3. eilės sudaromos konkrečioms vaikų amžiaus grupėms. Vaikui perėjus iš vienos amžiaus grupės į kitą, eilė yra perskaičiuojama, išlaikant pirmumo teisę suteikiančioms priežastims;
54.4. eilėje laukiančių vaikų amžius skaičiuojamas kiekvienais kalendoriniais metais;
54.5. jei prašyme pirmu numeriu nurodytoje švietimo įstaigoje nėra laisvų vietų, vieta skiriama antru numeriu pažymėtoje įstaigoje, jei joje yra laisvų vietų. Jeigu visose prašyme pažymėtose įstaigose nėra laisvų vietų, prašymas lieka laukiančiųjų eilėje.
55. Vaikų tėvai informaciją gali rasti IS adresu https://mr.visaginas.lt.
56. Grupių sudarymas:
56.1. vaikai priskiriami į grupes pradedant nuo vyriausio amžiaus vaikų;
56.2. švietimo įstaigą lankančių vaikų amžius perskaičiuojamas kiekvienais kalendoriniais metais iki rugpjūčio 20 d. tam, kad kalendorinių metų rugsėjo 1 d. vaikai būtų priskirti į tinkamo amžiaus grupes.
57. Švietimo įstaigos IS tvarkytojas asmenis, kurių tėvai nepatvirtino švietimo įstaigos lankymo ir nepasirašė ugdymo sutarties per Aprašo 59.2 papunktyje nurodytą terminą, išbraukia iš sąrašo ir apie atsiradusias laisvas vietas IS automatiškai praneša laukiantiems eilės tvarka.
58. Tėvai nuo rugpjūčio 20 d. iki rugpjūčio 31 d. gali tikslinti prašyme pateiktus duomenis. Švietimo įstaigos IS tvarkytojas asmenis priskiria į naujas grupes  einamųjų metų rugsėjo 1 d.
59. Tėvų informavimas:
59.1. asmenims apie skirtą vietą švietimo įstaigoje pranešama elektroniniu laišku arba kitu pasirinktu būdu. Registravusiam prašymą asmeniui prisijungus prie IS adresu https://mr.visaginas.lt galima matyti savo vaiko informaciją arba informuojama atvykus į švietimo įstaigą;
59.2. asmenys, pateikdami prašymą, įkelia į IS vaiko gimimą įrašą bei pirmumo teisę įrodančius dokumentus ar jų kopijas ir per 10 darbo dienų pasirašydami sutartį patvirtina apie vaiko atvykimą;
59.3. asmenys, negalintys pasirašyti sutarties per nustatytą laikotarpį dėl pateisinamų priežasčių (ligos, išvykimo), apie tai turi pranešti švietimo įstaigos vadovui raštu (elektroniniu laišku ar registruotu laišku) ir informuoti apie švietimo įstaigos lankymo pradžią bei dokumentų pateikimo datą.
60. Nepasirašius sutarties, nepranešus apie neatvykimą ir nepateikus reikiamų dokumentų per nurodytą laikotarpį, vaikas netenka vietos eilėje.
61. Pradėjus lankyti švietimo įstaigą, prašymą IS panaikina automatiškai.
62. Vaiko priėmimas į švietimo įstaigą įforminamas dvišale (vieno iš tėvų ir švietimo įstaigos) ugdymo sutartimi (atskiroms ugdymo programoms), kuri pasirašoma dviem vienodą   juridinę galią turinčiais egzemplioriais – po vieną kiekvienai šaliai, ugdymo sutartis registruojama švietimo įstaigos nustatyta tvarka ir pažymima IS. Sudarius sutartį, suformuojama vaiko asmens byla, kurioje saugoma ugdymo sutarties kopija ir kiti dokumentai. Vaikui išvykus iš švietimo įstaigos, jo asmens byla lieka šioje įstaigoje. Gavus švietimo įstaigos, kurioje vaikas tęsia ugdymąsi, prašymą, jai išsiunčiamos prašomų dokumentų kopijos.
63. Švietimo įstaigos vadovas ar vadovo įgaliotas asmuo ne vėliau kaip kitą darbo   dieną IS pažymi vieno iš tėvų ir įstaigos ugdymo sutarties pasirašymo datą.
64. Jeigu įstaiga teikia ugdymą pagal ikimokyklinio ir priešmokyklinio ugdymo programas, vaikas, baigęs ikimokyklinio ugdymo programą, gali tęsti priešmokyklinio ugdymo programą toje pačioje įstaigoje.
65. Informaciją apie planuojamą priimti į švietimo įstaigą vaikų skaičių, vaikų amžių, ugdomąją kalbą švietimo įstaigos vadovas ar vadovo įgaliotas asmuo suveda į IS iki einamųjų metų balandžio 1 d.
66. IS tvarkytojas nuo einamųjų metų balandžio 2 d. iki balandžio 24 d. analizuoja, derina duomenis, o nuo balandžio 25 d. iki balandžio 30 d. nustato ir patvirtina IS formuojamų švietimo įstaigose grupių skaičių.
67. Jeigu įstaiga neteikia priešmokyklinio ugdymo paslaugų, tėvai teikia naują   prašymą į pageidaujamą įstaigą šiame Apraše nustatyta tvarka.
68. Jei ikimokyklinio amžiaus vaikas vieną mėnesį neatvyksta į švietimo įstaigos ugdymo grupę ir nepraneša apie nelankymo priežastį, jis išbraukiamas iš grupės sąrašų, jo vieta neišsaugoma.
69. Švietimo įstaigos vadovas ar vadovo įgaliotas asmuo apie vaiką, išvykusį iš įstaigos, ne vėliau kaip iki kitos darbo dienos pabaigos pažymi Mokinių registre ir ne vėliau kaip per 3 darbo dienas el. paštu informuoja savivaldybės IS tvarkytoją.

TREČIASIS SKIRSNIS
PRIĖMIMAS MOKYTIS PAGAL NEFORMALIOJO VAIKŲ ŠVIETIMO (IŠSKYRUS IKIMOKYKLINĮ UGDYMĄ) IR SPORTINIO RENGIMO PROGRAMAS

70. Mokytis pagal neformaliojo vaikų švietimo programas asmenys priimami į neformaliojo švietimo įstaigas ir sporto įstaigas atsižvelgiant į tėvų ir vaikų / mokinių pageidavimus, vaiko / mokinio gebėjimus, amžių bei neformaliojo švietimo ar sporto įstaigos galimybes (nustatytą maksimalų vaikų / mokinių skaičių grupėje, finansinius išteklius, specialistus).
71. Tėvai IS pildo nustatytos formos prašymą mokytis pagal neformaliojo vaikų švietimo ar sportinio rengimo programą. Jeigu asmuo pareiškia norą mokytis pagal kelias neformaliojo vaikų švietimo ar sportinio rengimo programas, teikiamas atskiras prašymas kiekvienai programai.
72. Raštu pateiktus tėvų prašymą ir jo priedus įstaigos IS tvarkytojas perkelia į duomenų bazę pagal prašymo pateikimo datą ir laiką. Prašyme priimti asmenį į neformaliojo švietimo ar sporto įstaigą nurodoma:
72.1. asmens vardas, pavardė, gimimo data, faktinė gyvenamoji vieta, bendrojo   ugdymo mokykla (jeigu mokosi);
72.2. pageidaujama lankyti neformaliojo švietimo įstaiga / sporto įstaiga, jos filialas;
72.3. ugdymo programa, pagal kurią ketinama mokytis;
72.4. tėvų adresas, telefono numeris, el. paštas.
73. Po prašymo registracijos automatiniu būdu yra siunčiamas elektroninis laiškas apie dokumento registraciją. Jei tėvai prašyme nenurodė elektroninio pašto adreso, jie informuojami pagal prašyme pasirinktą informacijos gavimo būdą.
74. Atsižvelgiant į neformaliojo švietimo / sporto įstaigų teikiamų paslaugų pobūdį, įstaigos, iki sudarant ugdymo sutartį, turi teisę nustatyti priimamų asmenų būtinų duomenų atitiktį pasirinktai ugdymo programai (pvz. muzikinės klausos patikrinimą, toliau – perklausa). Apie numatomos perklausos laiką ir vietą prašymo teikėją informuoja savivaldybės IS tvarkytojas. Atlikus perklausą įstaiga apie jos rezultatus informuoja savivaldybės IS tvarkytoją, kuris tenkina prašymą (prašymo būsena pakeičiama „Vieta skirta“) arba netenkina prašymo (prašymo būsena pakeičiama „Grąžinta tikslinti“), šiuo atveju tėvai gali pasirinkti kitą neformaliojo vaikų švietimo programą arba anuliuoti prašymą.
75. Asmens priėmimas įforminamas dvišale (vieno iš tėvų ir įstaigos) ugdymo   sutartimi (kiekvienai ugdymo programai), kuri pasirašoma IS elektroniniais parašais arba Aprašo    15–17 punktais nustatytais būdais. Ugdymo sutartis registruojama švietimo įstaigos / sporto įstaigos nustatyta tvarka. Išvykus vaikui / mokiniui iš įstaigos, įstaigos atsakingas darbuotojas pažymi apie vaiko / mokinio išvykimą Mokinių registre ir informuoja savivaldybės IS tvarkytoją ne vėliau kaip per 3 darbo dienas.

VI SKYRIUS
BAIGIAMOSIOS NUOSTATOS

76. [bookmark: _Hlk185320137]Aprašas skelbiamas Savivaldybės interneto svetainėje www.visaginas.lt, švietimo ir sporto įstaigų interneto svetainėse. Švietimo / sporto įstaigų vadovai atsako už šio Aprašo paskelbimą mokyklos bendruomenės nariams, teisėtiems vaiko / mokinio atstovams ir kitiems suinteresuotiems asmenims.
77. Už Aprašo vykdymą atsako šio Aprašo 5–8 punktuose nurodytų įstaigų vadovai.
78. Aprašo vykdymo priežiūrą atlieka Savivaldybės administracija.
79. Asmens duomenys tvarkomi vadovaujantis Savivaldybės administracijos direktoriaus įsakymu patvirtintomis Asmens duomenų tvarkymo Visagino savivaldybės administracijoje taisyklėmis.
80. Šiame Apraše nurodytų IS išteklių kūrimas, tvarkymas, valdymas, naudojimas, priežiūra, sąveika, planavimas, finansavimas ir sauga vykdomi Lietuvos Respublikos informacinių išteklių valdymo įstatymo nustatyta tvarka.

